สังคมข่าวหุ้น
*ย่ำฐาน 1,500 จุด
1 มี.ค. 2564

เกียรติก้อง ว่องไวยากร
*ย่ำฐาน 1,500 จุด
*ตลาดหุ้นไทยย่ำฐานก่อนไปต่อ ไซด์เวย์บริเวณ 1,500 จุด หลังวัคซีนมาช่วยกระตุ้นในระยะสั้น ๆ เท่านั้น แต่ระยะยาวยังรอปัจจัยใหม่มาช่วยดัน จับตาท่องเที่ยวฟื้นตัวยิ่งเร็วตลาดฯ ก็ไปต่อ  กูรูมองไปข้างหน้า 1,600 จุด แน่นอน แนวรับ 1,485 จุด  แนวต้าน 1,515 จุด
*OR แรงไม่ตก หุ้นขวัญใจรายย่อย ราคาช่วงนี้ย่อให้ซื้อจริง ๆ แม้ว่าจะถูกกองทุนกดราคาไม่ให้ไปไหน กดดันรายย่อยให้คายหุ้นออกมา แต่เชื่อว่ามุกนี้ใช้ไม่ได้แล้ว เพราะรายย่อยรวมตัวกันสู้ หุ้นในตลาดส่วนใหญ่ในมือรายย่อยก็ยังไม่ขาย ถือเป็นมรดกตกทอดกันไปเลย
*AOT ร้องเพลงรอ นิตินัย ศิริสมรรถการ กรรมการผู้อำนวยการใหญ่ บมจ.ท่าอากาศยานไทย มองแนวโน้มผลประกอบการงวดปี 65 (ต.ค.64-ก.ย.65) เสี่ยงขาดทุนต่อเนื่องจากงวดปี 64 (ต.ค.63-ก.ย.64) ที่มีผลขาดทุนแน่นอนแล้ว เนื่องจากแทบไม่มีการบินระหว่างประเทศ และยังไม่แน่ใจว่าในช่วง ต.ค.64-ม.ค.65  ส่วนโครงการพัฒนาท่าอากาศยานดอนเมือง เฟส 3 คาดในเดือน มี.ค.-เม.ย.64 จะเข้าสู่กระบวนการพิจารณาของสำนักงานนโยบายและแผนทรัพยากรธรรมชาติและสิ่งแวดล้อม (สผ.) และคาดจะเสนอ ครม.ได้ในเดือน ส.ค.หรือ ก.ย.นี้
*ฤทธี กิจพิพิธ ประธานเจ้าหน้าที่บริหาร บริษัท สแกน อินเตอร์ จำกัด (มหาชน) หรือ SCN ประกาศจ่ายเงินปันผลประจำปี 2563 ให้แก่ผู้ถือหุ้น ในอัตราหุ้นละ 0.0425 บาท หรือคิดเป็นจำนวนเงินรวมทั้งสิ้น 51 ล้านบาท จากกำไรสะสมของบริษัทที่สูงถึง 591.19 ล้านบาท เยอะสวนทาง COVID-19 เป็นของขวัญวันครบรอบ 33 ปีของบริษัทที่ตอบแทนให้บรรดาผู้ถือหุ้นของ SCN ทุกคน
*เกตติวิทย์ สิทธิสุนทรวงศ์ ประธานเจ้าหน้าที่บริหาร บริษัท ลีโอ โกลบอล โลจิสติกส์ จำกัด (มหาชน) หรือ LEO เปิดแผนงานปี 64 เดินหน้าขยายธุรกิจตามแผนการใช้เงินที่ได้มาจาก IPO เพื่อให้บริษัทฯ เติบโตอย่างต่อเนื่อง และสร้างรายได้เพิ่มมั่นใจธุรกิจโลจิสติกส์ยังขยายตัวต่อเนื่อง จากธุรกรรมอีคอมเมิร์ซสดใส ผลักดันผลงานโตติดปีก
*อีสเทอร์น พาวเวอร์กรุ๊ป (EP)  ที่ประชุมคณะกรรมการบริษัทมีมติแต่งตั้ง นายอารักษ์ ราษฎร์บริหาร ดำรงตำแหน่งประธานเจ้าหน้าที่บริหาร โดยให้มีผลตั้งแต่วันที่ 25 ก.พ.64 เป็นต้นไป ยังให้เสนอต่อที่ประชุมสามัญผู้ถือหุ้น เพื่อพิจารณาเพิ่มวงเงินการออกและเสนอขายหุ้นกู้ของบริษัท จากเดิมในวงเงินไม่เกิน 2,000 ล้านบาท เป็นไม่เกิน 3,000 ล้านบาท
*คณะกรรมการ บริษัท โนเบิล ดีเวลลอปเมนท์ จำกัด (มหาชน) หรือ NOBLE ผู้นำด้านการพัฒนาอสังหาริมทรัพย์ ได้แจ้งตลาดหลักทรัพย์ฯ แต่งตั้ง คุณพรรณี ชัยกุล ซึ่งเป็นกรรมการอิสระเข้าดำรงตำแหน่งประธานกรรมการ (Chairwoman) ของบริษัทฯ โดยมีผลตั้งแต่วันที่ 25 ก.พ. 64 เป็นต้นไป มั่นใจการแต่งตั้งครั้งนี้จะเป็นส่วนสำคัญในการผลักดันตามวิสัยทัศน์ที่จะพัฒนาให้บริษัทฯ ขึ้นสู่ผู้นำ 1 ใน 5 ของการพัฒนาอสังหาริมทรัพย์ที่อยู่อาศัยในสามปีข้างหน้า
*สมพงษ์ กังสวิวัฒน์ ประธานเจ้าหน้าที่บริหาร บริษัท คอมมิวนิเคชั่น แอนด์ ซิสเต็มส์ โซลูชั่น จำกัด (มหาชน) หรือ CSS เผยภาพรวมผลประกอบการงวดปี 2563 (สิ้นสุดวันที่ 31 ธ.ค. 63) บริษัทและบริษัทย่อย มีกำไรสุทธิอยู่ 92.70 ล้านบาท หรือเพิ่มขึ้นคิดเป็น 16% เทียบกับช่วงเดียวกันของปีก่อนที่มีกำไรสุทธิ 79.65 ล้านบาท ส่วนรายได้รวมเท่ากับ 3,523 ล้านบาท ประกาศปันผล 0.03 บาท รวมเป็นเงินปันผลจ่ายทั้งสิ้นจำนวน 35.27 ล้านบาท ซึ่งบริษัทได้จ่ายเงินปันผลงวดครึ่งปีแรกไปแล้วในอัตราหุ้นละ 0.03 บาท รวมจ่ายเงินปันผลงวดปี 2563 ในอัตรา 0.06 บาทต่อหุ้น
*บมจ.เบตเตอร์ เวิลด์ กรีน (BWG) เพิ่มทุน ล่าสุดคณะกรรมการบริษัทอนุมัติให้เพิ่มทุนจดทะเบียนของบริษัทฯ จากเดิม 1,037,779,725 บาท เป็น 1,137,779,725 บาท โดยการออกหุ้นสามัญใหม่จำนวน 400,000,000 หุ้น มูลค่าที่ตราไว้หุ้นละ 0.25 บาท มูลค่ารวม 100,000,000 บาท เพื่อรองรับการออกและเสนอขายหุ้นสามัญเพิ่มทุนแบบมอบอำนาจทั่วไป (General Mandate) จำนวนไม่เกิน 400,000,000 หุ้น โดยจะเสนอขายให้แก่บุคคล หรือคณะบุคคลในวงจำกัด
*TNR หรือ บมจ.ไทยนิปปอนรับเบอร์อินดัสตรี้ ผู้ผลิตและจำหน่ายถุงยางอนามัยรายใหญ่ที่สุดในไทย กลุ่มกิจการทำกำไรสุทธิปี 63 กว่า 111 ล้านบาท เติบโตจากปีก่อนหน้ากว่า 11% และเพื่อตอบแทนผู้ถือหุ้น  สุเมธ มาสิลีรังสี  CFO (ผู้อำนวยการฝ่ายบัญชีและการเงิน) แจ้งมติบอร์ดอนุมัติจ่ายเงินปันผลอัตราหุ้นละ 0.26 บาท ขึ้นเครื่องหมาย XD วันที่ 10 มี.ค. นี้ และจะเสนอที่ประชุมสามัญผู้ถือหุ้นพิจารณา จ่ายเงินปันผล 21 พฤษภาคมนี้
*บมจ.อีสต์โคสท์เฟอร์นิเทค (ECF) เปิดเผยว่า ที่ประชุมคณะกรรมการบริษัทฯ อนุมัติให้นำเสนอต่อที่ประชุมสามัญผู้ถือหุ้น ประจำปี 2564 พิจารณาอนุมัติการออกและเสนอขายใบสำคัญแสดงสิทธิที่จะซื้อหุ้นสามัญเพิ่มทุนของบริษัทฯ ครั้งที่ 4 (ECF-W4) จำนวน 191,897,518 หน่วย ให้แก่ผู้ถือหุ้นเดิมของบริษัทฯ จัดสรรโดยไม่คิดมูลค่าให้แก่ผู้ถือหุ้นเดิมในอัตรา 5 หุ้นเดิม ต่อ 1 ใบสำคัญแสดงสิทธิ ซึ่งใบสำคัญแสดงสิทธิ 1 หน่วยมีสิทธิซื้อหุ้นสามัญได้ 1 หุ้น ราคาการใช้สิทธิ 2 บาทต่อหุ้น วันออกใบสำคัญแสดงสิทธิ 2 มิ.ย.64 อายุของใบสำคัญแสดงสิทธิ 3 ปี
*ขอแสดงความยินดี หลังคณะกรรมการธนาคารเพื่อการเกษตรและสหกรณ์การเกษตร (ธ.ก.ส.) มีมติแต่งตั้งให้ นายธนารัตน์ งามวลัยรัตน์ รองผู้จัดการ ดำรงตำแหน่ง ผู้จัดการ ธ.ก.ส. ทั้งนี้ มีผลตั้งแต่วันที่ 1 มี.ค 64 เป็นต้นไป